ח' בתמוז תשע"ד

06 ביולי 2014

**3553**

#### לכבוד

יו"ר הכנסת, ח"כ אדלשטיין יולי יואל

אדוני היושב ראש,

אבקש להעלות על סדר יומה של הכנסת הצעה דיון מהיר בנושא:

ריבוי מקרי הטרדות מיניות בחינוך המיוחד

דברי הסבר:

לאחרונה נחשף מקרה קשה של עבירות מין בצפון הארץ בו על פי החשד תושב טירת הכרמל העובד כנהג הסעות, ביצע עבירות מין בילדה הלוקה בשיתוק מוחין.

לפני כשלושה חודשים נחשף אירוע דומה, שהתרחש גם הוא בחיפה, בו נחשד נהג הסעות כי נהג לאנוס ולבצע מעשים מגונים בנערה עם אוטיזם בת 14.

בחודש שעבר נחשף מקרה אונס קשה, לאחר שהורים לילדה עם אוטיזם בת 9 התלוננו כי אחד התלמידים במוסד החינוכי בו למדה אנס אותה - וכי בית הספר הסתיר את המקרה.

לאור העובדה כי אין מדובר עוד במקרה בודד, כי אם במה שמתחיל להראות כתופעה מדאיגה ומכוערת של התעללות בחסרי ישע, מבקשת חה"כ לקיים דיון דחוף בוועדה לזכויות הילד, על מנת שמקרים כאלו לא ישנו.

בכבוד רב,

חברת הכנסת אלהרר קארין